**КРИТЕРИИ И ПОКАЗАТЕЛИ ЗА ДОПУСКАНЕ НА УЧЕНИЦИТЕ ЗА ПОЛУЧАВАНЕ НА МЕСЕЧНИ и ЕДНОКРАТНИ СТИПЕНДИИ.**

**Необходими документи за кандидатстване за месечни стипендии.**

**І. СТИПЕНДИЯ ЗА ПОСТИГНАТИ ОБРАЗОВАТЕЛНИ РЕЗУЛТАТИ
1. Критерии за допускане:**

а/ среден успех от предходната учебна година или учебен срок не по-нисък от отличен (5.50). **Само за учениците от VIII-ми клас**, кандидатстващи за стипендия за **първия** учебен срок, общият успех се формира от сумата от броя точки на НВО по математика и НВО по БЕЛ след седми клас - да е не по-малко от **172** точки.

б/ Неизвинени отсъствия от предходната учебна година или учебен срок.
в/ Учениците да нямат наложена санкция от Педагогическия съвет към момента на кандидатстване.

**2. Необходими документи за кандидатстване**:

а/  **Заявление - декларация** по образец на училището.

* за учениците от VIII-ми клас - Приложение 1-1
* за учениците от IX, X, XI, XII - Приложение 1-2

б/ удостоверение от банката за номер на банкова сметка /IBAN и BIC/.

**3. Период на получаване на стипендията**

Стипендиите за постигнати образователни резултати се отпускат от началото на всяка учебна година и/или от началото на втория учебен срок и се изплащат **месечно за периода на учебните месеци.**

**ІІ. СТИПЕНДИЯ ЗА ПОДПОМАГАНЕ НА ДОСТЪПА ДО ОБРАЗОВАНИЕ И ПРЕДОТВРАТЯВАНЕ НА ОТПАДАНЕТО ОТ УЧИЛИЩЕ**

**1. Критерии за допускане:**

а/ Месечен доход на член от семейството не по-висок от минималната усреднена работна заплата за предходните 6 месеца.б/ Среден успех, не по-нисък от много добър 4.50 за предходната учебна година или учебен срок. **Само за учениците от VIII-ми клас, кандидатстващи за стипендия за първия учебен срок**, сборът от точките на НВО по математика и НВО по БЕЛ след седми клас да е не по-нисък от **116** точки.

в/ Неизвинени отсъствия от предходната учебна година или учебен срок.

г/ Учениците да нямат наложена санкция по предложение на Педагогическия съвет към момента на кандидатстване.

**2. Необходими документи за кандидатстване**:

а/ Заявление-декларация по образец на училището /за учениците от осми клас - Приложение 2-1, за учениците от девети до дванадесети клас – Приложение 2-2/;

б/ документи, удостоверяващи дохода;

*Документи, удостоверяващи средния доход на член от семейството са*:

2.1. Служебни бележки **за брутния доход,** съгласно чл. 10, ал.1, т. 1-5 и 6 от Закона за данъците върху доходите на физическите лица на всеки отделен член на семейството на ученика за **предходния 6-месечен период** по ал. 2, т. 1 или т. 2. Служебните бележки се издават от местоработата на членовете на семейството на ученика - за брутен доход по трудови правоотношения. Брутният доход се посочва по месеци.

Служебната бележка трябва да има изходящ номер от институцията, която я издава, да бъде подписана от работодателя и главния счетоводител и подпечатана с печата на съответната институция.

2.2. Удостоверение от НОИ при:

- доходи от пенсии /без добавките за чужда помощ за лица с трайно намалена работоспособност /;

- доходи от обезщетения и помощи по реда на Кодекса за социално осигуряване /детски надбавки и болнични/ без еднократните помощи.

1. Документ от Бюрото по труда за удостоверяване на регистрацията през периода, за който се доказва дохода.

За безработни се считат само поддържащите редовна регистрация в бюрата по труда през целия изискван период, независимо дали получават обезщетение за безработица. Безработните представят документ за регистрация от бюрата по труда.

1. Удостоверение от Социално подпомагане при доходи от месечни помощи и добавки по Закона за семейни помощи за деца и Закона за социално подпомагане.
2. Служебни бележки за получени стипендии на учащите се братя и/или сестри на кандидата за стипендия /**с изключение на получаваните стипендии по Постановление** № 328 на Министерски съвет от 21. 12. 2017 г.  **за условията за получаване на стипендии от учениците** след завършено основно образование/.
3. Служебни бележки или уверения, че братята и/или сестрите на кандидата за стипендия са ученици в дневна или индивидуална форма на обучение.
4. Документи за доказване на доходи от наем, хонорари, дивиденти, доходи от продажба на селскостопанска продукция, доходи от занаяти и други професии и други доходи, декларирани в заявлението-декларация.

2.8. Копие от съдебно решение - при разведени родители.

2.9. При разведени родители се представя доходът на родителя, на когото са присъдени родителските права и изпълнителен лист с **присъдена издръжка на другия родител**. В случай на повторен брак или фактическо съжителство на родителя, на когото са присъдени родителските права, се представят и доходите на новия съпруг/съпруга или на лицето, с което съжителства майката или бащата на ученика.

2.10. При разведени родители и невъзможност родителят, при когото живее детето, да представи документ за неполучена присъдена издръжка, родителят подава саморъчно подписана декларация /Приложение №5/, че не получава издръжка от другия родител на детето, че няма повторен брак и не живее във фактическо съпружеско съжителство.

2.11. Всички самоосигуряващи се лица (еднолични търговци, съдружници в ООД, СД, ЕООД или АД, упражняващи свободни професии, земеделски стопани, търговци, занаятчии и др.) представят Справка за осигурителния доход от НАП за предходните шест месеца.

в/ удостоверение от банката за номер на банкова сметка /IBAN и BIC/.

**3. Период на получаване на стипендията**

Стипендиите за подпомагане на достъпа до образование и предотвратяване на отпадането от училище се отпускат от началото на всяка учебна година и/или от началото на втория учебен срок и се изплащат месечно **за периода на учебните месеци**.

 **ІІІ. СТИПЕНДИЯ ЗА ПОДПОМАГАНЕ НА УЧЕНИЦИ С ТРАЙНИ УВРЕЖДАНИЯ**

**1. Критерии за допускане**

а**/** Учениците да имат трайни увреждания, за които органите на медицинската експертиза са установили степен на намалена работоспособност или са определили вид и степен на увреждане 50 и над 50 на сто.

б/ Учениците да нямат наложена санкция от Педагогическия съвет към момента на кандидатстване.

**2. Документи за кандидатстване**:

 а/ заявление-декларация по образец /Приложение 3/;

 б/ копие от документ на ТЕЛК, РЕЛК, НЕЛК;

 в/ удостоверение от банката за номера на банковата сметка (IBAN) и банков идентификационен код (BIC).

**3. Период на получаване на стипендията**

 Стипендиите за подпомагане на ученици с трайни увреждания се изплащат и за периода на неучебните месеци.

**ІV. СТИПЕНДИЯ ЗА УЧЕНИЦИ БЕЗ РОДИТЕЛИ или С ЕДИН ПОЧИНАЛ РОДИТЕЛ**

**1. Критерии за допускане:**

а/ Учениците да са без родители или да са с един починал родител, родителите да са под запрещение или да са лишени от родителски права.

б/ Учениците да нямат наложена санкция от ПС – до заличаване на наказанието.

2. **Необходими документи за кандидатстване**:

 а/ Заявление-декларация по образец /**Приложение 4**/.

 б/ Документи, удостоверяващи съответното основание:

 - копие на смъртен акт на родители;

 - копие на решение на съд за лишаване от родителски права или поставяне под пълно запрещение на двамата живи родители;

 - копие от акт за раждане на ученика.

в/ Удостоверение от банката за номер на банковата сметка IBAN и банков идентификационен код BIC.

**3. Период на получаване на стипендията**

 Стипендиите за подпомагане на ученици без родители се изплащат и за периода на неучебните месеци.

**V. ЕДНОКРАТНИ СТИПЕНДИИ. Те са за:**

*1. преодоляване от ученика на еднократни социални обстоятелства, свързани с достъпа му до образование;*

*2. постигнати високи резултати от ученика в учебната дейност или в дейности в областта на науките, технологиите, изкуствата и спорта.*

2. Документи за кандидатстване:

 - мотивирано предложение от класния ръководител до Комисията по стипендиите с предложение за отпускане на еднократна стипендия;

 - заявление-декларация /**Приложение 5**/ от ученика за отпускане на еднократна стипендия;

 - документи, удостоверяващи основанието.